MTN en die R14 000-rekening | News24
MTN en die R14 000-rekening
DIT lyk asof die selfoon-reus, MTN, nie onlangs slegs in Afrika 'n lelike boete-bloutjie geloop het nie, maar ook twee inwoners van Astonbaai warm onder die kraag het.
Volgens Tiny Coetser van Dolphinrylaan het hulle vir ses jaar by Altech Autopay 'n R119 per maand 2gig-kontrak gehad. Wanneer hulle internettyd verstryk het, het hulle nie verdere toegang vir die maand gehad nie.
Toe word Altech ontbind, en neem MTN hul eie klante oor. Binne drie maande staan hul rekening op R14 000. Hul dogter in Pretoria het die saak met MTN opgeneem, maar volgens dié het ene "Bibby" sommer in een sessie die rekening die hoogte laat inskiet. Hul dogter het dié naam op gespesifiseerde state gesien. Die Coetser-gesin het geen state ontvang nie, maar omdat Coetser gereeld hul stand van sake kontroleer, het sy by die inbelsentrum verneem dat hulle R7 395 skuldig is.
Tussen 5 en 17 Junie het die bedrag met nog ongeveer R7000 gegroei. Toe Coetser die maatskappy op 22 Junie kontak, het hulle gesê sy het nog 188gig vir die maand oor.
Die Coetsers is pensioenarisse en verdien nie naastenby soveel geld nie. Juis omdat hulle so min tyd per maand tot hul beskikking het, kontroleer sy gereeld hoeveel internet-toegang hulle elke maand oor het.
Die gesin is onsteld en wil graag weet of daar ander inwoners van die dorp is wat met soortgelyke probleme sit. Hulle waarsku die publiek om dadelik werk te maak van hul persoonlike stand van sake by MTN en om hul rekening gereeld na te gaan.